b'\n_START_ARTICLE_\nPalestina (stat)\n_START_SECTION_\nPolitisk status\n_START_PARAGRAPH_\nPLO hadde siden 22. november 1974 og frem til 29. november 2012 observat\xc3\xb8rstatus i FNs generalforsamling. Etter 1988-erkl\xc3\xa6ringen gikk FN over fra \xc3\xa5 bruke benevnelsen \xc2\xabPalestinas frigj\xc3\xb8ringsorganisasjon\xc2\xbb til \xc3\xa5 bare bruke \xc2\xabPalestina\xc2\xbb, og observat\xc3\xb8ren ble tiltalt som Palestinas observat\xc3\xb8r._NEWLINE_I forbindelse med Oslo-avtalen i 1993 anerkjente Israel PLO som representant for det palestinske folk. PLO etablerte interimadministrasjonen Den palestinske selvstyremyndigheten (PNA) som ut\xc3\xb8ver en del statsfunksjoner i deler av Vestbredden og Gazastripen._NEWLINE_I begynnelsen av 2011,  da Chile, Brasil, Argentina, Bolivia, Cuba, Venezuela, Nicaragua, Costa Rica og Ecuador, sluttet seg til anerkjennelsen, var Palestina anerkjent de jure av rundt 130 stater. _NEWLINE_Siden har antallet stater som anerkjenner Palestina \xc3\xb8kt ytterligere._NEWLINE_I Norge har PLO v\xc3\xa6rt representert siden 1986 gjennom et kontor drevet av Omar Sabri Kitmitto. I 2005/2006 overtok Yasser Najjar som leder av Palestinas delegasjon til Norge, og i desember 2011 ble kontoret oppgradert til ambassade.\n_START_SECTION_\nFN-anerkjennelse\n_START_PARAGRAPH_\nDen 23. september 2011 leverte president Mahmoud Abbas Palestinas formelle ans\xc3\xb8kning om medlemskap som fullverdig FN-medlem til generalsekret\xc3\xa6r Ban Ki-moon. I september 2012 kunngjorde Palestinas president Abbas at han ville be FNs generalforsamling anerkjenne omr\xc3\xa5det som en legitim stat, dog uten FN-medlemskap. P\xc3\xa5 denne m\xc3\xa5ten ville de palestinske styresmaktene omg\xc3\xa5 at USA hindrer en anerkjennelse ved \xc3\xa5 nedlegge veto i Sikkerhetsr\xc3\xa5det. Han viste i denne sammenheng til at 133 av FNs 193 medlemsland allerede hadde anerkjent Palestina som selvstendig stat._NEWLINE_Den 29. november 2012 (den internasjonale dagen for solidaritet med det palestinske folk) ble Palestinas status oppgradert til \xc2\xabobservat\xc3\xb8rstat uten medlemskap\xc2\xbb etter resolusjon 67/19 i FNs generalforsamling. 138 stater, deriblant Norge, stemte for \xc3\xa5 oppgradere Palestinas status til \xc2\xabobservat\xc3\xb8rstat uten medlemskap\xc2\xbb (\xc2\xabnon-member observer state\xc2\xbb) i FN. Ni stater stemte mot resolusjonen, mens 41 avholdt seg fra \xc3\xa5 stemme. Selv om Israels delegasjon var blant dem som stemte mot vedtaket, ga landets tidligere statsminister Ehud Olmert uttrykk for st\xc3\xb8tte til vedtaket.'